open-index/open-wikipedia-markdown huggingface dataset:
Singaporen armenialaiset

**Singaporen armenialaiset** ovat Singaporessa asuvia etnisiä armenialaisia. Kauppiaina saapuneet armenialaiset muodostivat pienen, mutta varakkaan vähemmistön brittiläisessä Singaporen siirtokunnassa. Monet heistä tosin muuttivat ulkomaille toisen maailmansodan jälkeen. Nykyisin armenialaisia on Singaporessa joidenkin arvoiden mukaan 80–100.

## Historia

Armenialaisia oli muuttanut Etelä- ja Kaakkois-Aasiaan 1600-luvun lopulta lähtien etenkin safavidien Persian alueelta. Kun Stamford Raffles perusti Singaporen brittiläisen siirtokunnan vuonna 1819 paikalle saapui armenialaisia Malakkasta, Penangista, Jaavalta, Chennaista ja Kalkuttasta. Armenialaiset olivat ammatiltaan useimmiten kauppiaita ja he toivat usein mukanaan myös perheensä. Armenialaisista tuli pieni, mutta varakas vähemmistö. 1830- ja 1840-luvuille tultaessa heillä oli jo huomattavia omistuksia Singaporessa. Vuonna 1836 perustettiin Pyhän Gregorios Valontuojan armenialainen kirkko. Kirkko on vanhin edelleen olemassa oleva kirkko Singaporessa. Kirkkoa perustettaessa Singaporessa asui vain 12 armenialaista perhettä.

1880-luvulle tultaessa monet armenialaiset olivat siirtyneet kauppiaista muihin ammatteihin. Osmanien valtakunnassa tapahtuneen armenialaisten kansanmurhan yhteydessä Singaporen armenialaiset perustivat Armenian Relief Fund -rahaston, joka keräsi 8&nbsp;000 dollaria. Vuonna 1931 armenialaisia oli 81, mikä oli korkein kirjattu armenialaisten lukumäärä Singaporessa. 1930-luvun lama iski armenialaisiin yrityksiin ja toisen maailmansodan aikana japanilaiset miehittivät Singaporen ja armenialaisia internoitiin. Sodan jälkeen monet siirtyivät Isoon-Britanniaan tai Australiaan. Vuonna 1947 armenialaisia oli jäljellä jo niin vähän, että heitä ei väestönlaskennassa laskettu erikseen lainkaan. Nykyisin kaikki Singaporen alkuperäiset armenialaisperheet ovat muuttaneet ulkomaille, joskin maassa asuu joitakin muualta maahan muuttaneita armenialaisia. Erään arvion mukaan Singaporessa asuu nykyisin noin 80–100 armenialaista. Armenialainen kirkko avattiin uudestaan sulkemisen jälkeen vuonna 1996.

## Tunnettuja armenialaisia

Catchick Moses oli mukana perustamassa singaporelaista englanninkielistä ja edelleen julkaistavaa lehteä *[[The Straits Times]]* vuonna 1845. Agnes Joaquim tunnetaan Singaporen kansalliskukka *[[Papilionanthe]]* Miss Joaquim -lajikkeen jalostajana. Sarkies-suvun veljekset Martin, Tigran, Aviet ja Arshak perustivat puolestaan hotelleja, kuten Raffles-hotelli ja Sea View Hotel.

## Lähteet
Greg Moro

**Greg Moro** (s. 1. lokakuuta 1995 Edmonton, Alberta, Kanada) on kanadalainen jääkiekkopuolustaja, joka pelaa Itävallan monikansallisen ICE Hockey Leaguen liigajoukkue EHC Linzissä. Hän laukoo oikealta.

## Ura
Moro vietti suurimman osan juniorivuosistaan kotikaupungissaan Albertan Edmontonissa ja hän pelasi CAC Canadiansin organisaatiossa, kunnes Moro siirtyi kaudeksi 2013–2014 SJHL-junioriliigan Humboldt Broncosiin. Kaudella 2014–2015 hän oli tehoilla 5+22=27 joukkueen tehokkain puolustaja. Kesken kauden 2015–2016 Moro siirtyi Broncosista AJHL-junioriliigan Lloydminster Bobcatsiin.

Vuodet 2016–2020 Moro opiskeli Clarksonin yliopistossa. Hänet valittiin jokaisen neljän kautensa päätteeksi ECAC Hockeyn akateemiseen tähdistökentälliseen. *Junior-vuotenaan* 2018–2019 Moro voitti divisioonan mestaruuden. Hänet valittiin Clarksonin parhaaksi puolustajaksi ja Moro oli kolmen parhaan ehdokkaan joukossa ehdolla myös koko ECAC:n parhaaksi puolustavaksi puolustajaksi. Palkinnon voitti lopulta kuitenkin Cornellin Matt Nuttle. Kesällä 2019  Moro osallistui Columbus Blue Jacketsin kehitysleirille. *Senior-vuotenaan* 2019–2020 hän toimi Clarksonin varakapteenina. Moro valittiin toisen kerran peräkkäin joukkueensa parhaaksi puolustajaksi.

Huhtikuussa 2020 Moro teki kaksivuotisen AHL-sopimuksen Stockton Heatin kanssa. Hän pelasi siellä koronaviruspandemian vuoksi helmikuussa 2021 käynnistyneellä kaudella 2020–2021 kuusi runkosarjaottelua tehopistein 1+1=2, kunnes huhtikuussa Moro liittyi ECHL-joukkue Kansas City Mavericksin vahvuuteen. Hän pelasi siellä 17 runkosarjaottelua tehopistein 2+6=8. Syksyllä 2021 Moro osallistui Heatin emoseuran Calgary Flamesin NHL-harjoitusleirille. Hän pelasi kaudella 2021–2022 AHL:ssä 13 runkosarjaottelua tehopistein 1+6=7 ja kolme playoff-ottelua ilman tehopisteitä. Suurimman osan kaudestaan Moro pelasi kuitenkin Mavericksissa.

Kaudeksi 2022–2023 Moro siirtyi 1+1-vuotisella sopimuksella SM-liigajoukkue SaiPaan. 15. helmikuuta 2023 noin 40 minuuttia ennen siirtotakarajan umpeutumista seura lainasi hänet loppukaudeksi Tampereen Ilvekseen, josta vastaavasti SaiPaan siirtyivät puolustaja Santeri Airola ja hyökkääjä Joona Korhonen. Samalla SaiPa tiedotti käyttäneensä Moron sopimuksessa olleen option ja tehneen hänen kanssaan vuoden mittaisen jatkosopimuksen. Moro voitti Ilveksessä kauden päätteeksi SM-pronssia. 

Moro nimettiin kaudeksi 2023–2024 SaiPan varakapteeniksi. Tammikuussa 2024 hänen sopimuksensa kuitenkin purettiin yhteisymmärryksessä ensisijaisesti taloudellisista syistä, kun SaiPa oli sarjataulukossa viimeisenä. Hän siirtyi Tšekin Extraligan HC Kometa Brnoon.

## Pelityyli
SaiPan toimitusjohtaja Jussi Markkanen on kuvaillut Moroa moderniksi puolustavaksi puolustajaksi. Markkasen mukaan hän on isokokoinen ja vahva puolustaja, jolla on avut alivoimapelissä. Markkasen mukaan Moro puolustaa erinomaisesti pitkällä mailalla ja käyttää kokoaan hyväkseen, jonka lisäksi hän pystyy antamaan loistavasti ensimmäisen syötön.

Moro on maininnut yliopistovuosinaan yhdeksi suosikkipelaajakseen Nicklas Lidströmin.

## Tilastot

## Lähteet
*
*
*

### Viitteet
2N3055

**2N3055** on yksi vanhimmista NPN-tyyppisistä tehotransistoreista, joka on vielä käytössä, joka soveltuu myös audiokäyttöön.

## Lähteet

## Aiheesta muualla
Kypärämäen työväentalo

**Kypärämäen työväentalo** on Jyväskylässä Kypärämäen kaupunginosassa sijaitseva työväentalo, joka on rakennushistoriallisesti arvokas. Työväentalon omistaa Kypärämäen työväenyhdistys. Talo edustaa kaupunkimaista rakentamista ja kuvastaa niitä muutoksia, joita kaupunkimiljöö aiheuttaa arvomaailmaan. Tiloja vuokraa Kypärämäen työväenyhdistys.

## Historia
Kypärämäen työväenyhdistys on perustettu 1950 Kypärämäen asuinalueelle, joka on rakentunut 1940-luvulla. Talon urakoitsija oli Nygren ja alun perin sitä rakennettiin Kypärämäen Urheilutalo Osakeyhtiön nimissä. Mukana oli Jyväskylän työväenyhdistys. Tontti on vuokrattu Jyväskylän kaupungilta vuonna 1951 ja aluetta on saatu lisää vuonna 1961. Talon ensimmäinen vaihe valmistui 1958. Aluksi talo oli lähes pelkästään liiketalo. Vuokralaisina oli mm. kaupungin kirjasto, päiväkoti, posti, parturi-kampaamo, osuusliike Mäki-Matin myymälä ja kioski. Työväenyhdistyksellä oli kellarissa n. 15 neliön suuruinen huone. Vuonna 1961 työväentaloa laajennettiin. Toinen vaihe valmistui vuonna 1962.  

## Rakennus
Rakennus on kolmikerroksinen betonirunkoinen liike- ja toimitalo, jossa on peltikatto.

## Toimintaa työväentalolla
Talossa on liiketiloja ja viiden huoneen järjestötilat ja isännöitsijän asunto. Työväentalo sijaitsee Kypärämäen keskustassa ja se on ollut monien siinä olevien palvelujen ansiosta Kypärämäen keskus. Nykyään talossa toimii mm. seurakunnan perhekerhot.

## Lähteet
Maggie Hassan

**Margaret Coldwell "Maggie" Hassan** (*o.s.* **Wood**; s. 27. helmikuuta 1958) on yhdysvaltalainen asianajaja ja poliitikko, joka on toiminut New Hampshiren kuvernöörinä ja senaattorina New Hampshiresta. Hassan valittiin New Hampshiren kuvernööriksi vuoden 2012 vaaleissa. Vuonna 2016 hän voitti istuvan senaattorin Kelly Ayotten vain noin tuhannen äänen erolla. Ammatiltaan Hassan on asianajaja. 

## Poliittiset näkemykset
Vuoden 2022 elokuuhun mennessä Hassan oli senaatissa äänestänyt 96-prosenttisesti linjassa presidentti Joe Bidenin kanssa. Hassan oli kuitenkin yksi kahdeksasta demokraattisenaattorista, jotka äänestivät minimipalkan korotusta vastaan. Bidenin tukema laki olisi nostanut minimipalkan 15 dollariin tunnissa.

Kuvernöörinä Hassan kannatti lääkekannabiksen laillisuutta, mutta sanoi käyttävänsä veto-oikeuttaan kannabiksen viihdekäytön sallivia lakeja vastaan.
## Yksityiselämä
Hassanin aviomies Thomas on opettaja ja arvostetun Phillips Exeter Academy-koulun entinen rehtori. Hassan on protestanttisen UCC-kirkon jäsen.
## Lähteet
Armenialainen kirkko (Singapore)

**Armenialainen kirkko** tai virallisemmin **Pyhän Gregorios Valontuojan armenialainen apostolinen kirkko** on armenialainen kirkko Singaporessa. Kirkkoa on käyttänyt maan pieni armenialainen yhteisö, joskin säännöllisiä jumalanpalveluksia ei ole järjestetty toisen maailmansodan jälkeen. Vuonna 1836 valmistunut kirkko on Singaporen vanhin nykypäiviin säilynyt kirkkorakennus.

## Rakennus

Armenialainen kirkko sijaitsee osoitteessa 60 Hill Street. Kirkkorakennus muistuttaa pohjapiirrustukseltaan armenialaista ristiä ja se yhdistelee itämaista ja palladiolaista arkkitehtuuria. Kirkon esikuva oli Pyhän Gregorios Valontuojan kirkko Vagharšapatissa Armeniassa. Kirkkorakennuksessa onkin monia perinteisille armenialaisille kirkoille tyypillisiä piirteitä. Kirkon sisäänkäynti on kohti itää, eli poispäin viereisestä tiestä. Kirkonkello valettiin vuonna 1861. Kirkon vieressä on pappila, jonka nykyinen rakennus on peräisin vuodelta 1905. Kirkolla on puutarha, jolla on hautakiviä. Hautakiviä on kuuluisille paikallisille armenialaisille, kuten Agnes Joaquimille ja Catchick Mosesille. Varsinaisia hautoja paikalla ei kuitenkaan ole. 

## Historia

Armenialaisia asettui Singaporeen pian sen brittiläisen siirtokunnan perustamisen jälkeen. Ensimmäinen armenialainen kappeli perustettiin vuonna 1827 ja se toimi väliaikaisesti vuokraten huoneita liiketiloista. Samana vuonna alettiin kerätä rahaa varsinaista kirkkoa varten ja sopiva paikka löytyi lopulta Fort Canning Hill-kukkulalta vuonna 1834. Hankeen rahoitti vain 12 perhettä, jotka olivat tosin vaurastuneet Singaporessa. Hintaa kirkon rakentamiselle kertyi 5&nbsp;058,30 Espanjan dollaria. Rakennuksen suunnitteli arkkitehti George Dromgold Coleman.

Kirkon peruskivi siunattiin 1. tammikuuta 1835 ja valmis rakennus vihittiin käyttöön 26. maaliskuuta 1836. Kirkko pyhitettiin Armenian apostolisen kirkon isä Gregorios Valontuojalle. Ennen kirkon valmistumsita Singaporessa oli ollut entuudestaan vain kaksi kappelirakennusta. Nykyinen Armenialainen kirkko on Singaporen vanhin nykypäiviin säilynyt kirkkorakennus. Vuonna 1909 kirkko oli yksi ensimmäisistä Singaporen sähkövalaistuksen saaneista rakennuksista. Japani miehitti Singaporen vuonna 1942 ja kirkkoa ryösteltiin. Toisen maailmansodan jälkeen kirkolla ei enää pidetty säännöllisiä jumalanpalveluksia, eikä sillä ollut enää omaa pappiaan.

Myöhemmin kirkolla on pidetty jumalanpalveluksia lähinnä merkkipäivinä, kuten vuosipäiviä juhlistettaessa. Kirkkoa on peruskorjattu vuonna 1994.

## Lähteet
Valorinne

**Keljon työväentalo Valorinne** on Jyväskylässä sijaitseva työväentalo, joka on maakunnallisesti arvokas.

## Historia
Keljon työväentalo on valmistunut vuonna 1949. Talo on maalattu valkoiseksi. Sisäkatto on paneloistu. Talon lämmityksenä on ollut ensin uunit ja vuonna 1977 taloon on asennettu keskuslämmitys. Vesijohto on saatu vuonna 1948 samoin viemäröinti. WC on rakennettu vuonna 1958. Myös ulko-ovet on uusittu vuonna 1958.
## Rakennus
Talossa on juhlasali näyttämöineen, ravintola, keittiö, eteinen, huoneen ja keittiön asunto, voimailusali ja teatterin harjoitushuone.

## Toimintaa työväentalolla
Talossa on järjestetty kokouksia, nuorisotoimintaa, tansseja, bingoa, urheiluharjoituksia, juhlia ja teatteria.

## Lähteet
Natriumtrifosfaatti

**Natriumtrifosfaatti** (Na5P3O10) eli **pentanatriumtrifosfaatti** on natrium- ja trifosfaatti-ionien muodostama epäorgaaninen ioniyhdiste. Yhdistettä käytetään muun muassa elintarvikkeiden lisäaineena ja puhdistusaineissa.

## Ominaisuudet, valmistus ja käyttö
Huoneenlämpötilassa natriumtrifosfaatti on valkoista kiteistä ja hygroskooppista ainetta. Yhdisteen alkeiskoppi on monokliininen. Yhdisteestä tunnetaan myös kidevedellinen heksahydraatti (Na5P3O10·6H2O). Natriumtrifosfaatti liukenee veteen ja liuokset ovat emäksisiä. Aine myös hydrolysoituu hitaasti pyrofosfaatiksi ja fosfaatiksi. Natriumtrifosfaatti kelatoi useita metalli-ioneja.

Natriumtrifosfaatin valmistuksessa fosforihappoa neutraloidaan natriumkarbonaatilla, jolloin muodostuu natriumvetyfosfaatin ja -divetyfosfaatin seos. Seosta kuumennetaan 300&ndash;500 °C:n lämpötilaan ja tuotteena on natriumtrifosfaattia.

Natriumtrifosfaatti pehmentää vettä ja edistää rasvojen hydrolyysiä, minkä vuoksi sitä käytetään puhdistusaineissa. Käyttö puhdistusaineissa edistää vesistöjen rehevöitymistä Elintarvikkeissa sitä käytetään stabiloivana aineena.

## Lähteet
Säynätsalon työväentalo

**Säynätsalon työväentalo** on Säynätsalon Juurikkasaaressa Jyväskylässä sijaitseva työväentalo, joka on rakennushistoriallisesti ja maisemallisesti arvokas. Se edustaa työväentalorakentamiselle ominaista rakennustyyppiä. Talon omistavat Säynätsalon työväenyhdistys ry ja Jyväskylän työväenyhdistys ry. 

Tontilla on päärakennus, tanssipaviljonki, rantasauna ja grillikota. Kokonaisuus on vuokrattu juhlapalveluyrittäjälle, mutta omistajilla on oikeus tilojen käyttöön. Alueella on vuokralla myös paikallinen pursiseura.

Nykyään talossa toimii Juhlatalo Juurikkasaari monipuolisine palveluineen.

## Historia
Säynätsalon Työväenyhdistys on perustettu 1909 Rannan torpassa Kinkomaan puolella ja se on ollut alun perin nimeltään Kinkomaan ja Säynätsalon työväenyhdistys. Jo aiemmin toimi lukurengas, jonka varat siirrettiin perustetulle työväenyhdistykselle. Vuonna 1910 yhdistys vuokrasi Kinkomaan tilan ja Sääksvuoren tilan omistaman Juurikkasaaren 50 vuodeksi ja jo syksyllä on tehty kauppakirja. Haukkamaalta Kartanon sahalta ostettiin rakennustarvikkeita. Rakennustarvikkeet tuotiin soutamalla, koska siltaa ei vielä ollut. Taloa rakennettiin talkoilla ja jo vuonna 1915 se oli harjassa. Vuonna 1917 myönnettiin Muuramen osuuskaupalle lupa rakentaa tontille kaupparakennus.

Työväentalo oli sisällissodan aikana suojeluskunnan takavarikossa 1918-1919.

Silta rakennettiin saareen vuonna 1923. Vuonna 1925 työväentaloa laajennettiin pohjoiseen ja länteen. Kaupparakennus purettiin ennen sotia. Vuonna 1935 uusittiin salin sisustus ja yläkertaan rakennettiin Pirtti. Pohjoispään huoneista tehtiin vahtimestarin asunto. Vuonna 1952 rakennettiin toinen siipirakennus ja etupuolella ollut parveke purettiin. Taloon hankittiin sähköpuhallin vuonna 1977. Vuonna 1960 saareen rakennettiin talkoilla siltapenger. Saaressa ei ole muita kuin työväenyhdistyksen omistamia rakennuksia.

## Rakennus
Taloa rakennettiin talkoilla useassa eri vaiheessa vuodesta 1915 lähtien. Laajennuksia tehtiin vuosina 1925 ja 1935. Katteena ollut päre vaihdettiin huopaan ja vaneriin vuonna 1952. Sisäseinät peitettiin vanerilla. Sisäkattoon laitettiin bituliittia vuonna 1952 ja lautaa vuonna 1976. Talon kuistit uusittiin vuonna 1978. Talossa on juhlasali, jonka näyttämö on rakennettu vuonna 1925, ravintola, keittiö, eteinen ja yhden huoneen ja keittiön asunto. Lisärakennuksissa on tanssilava, sauna ja käymälät sekä puusuoja. 

## Toimintaa työväentalolla
Talossa on järjestetty kokouksia, nuorisotoimintaa, tansseja, teatteriesityksiä ja juhlia.

## Lähteet
Könönpellon työväentalo Huvipirtti

**Huvipirtti** on Varkauden kaupungin Könönpellon lähiössä sijaitseva työväentalo. 

## Historiaa
Könönpellon sosialidemokraattinen työväenyhdistys perustettiin vuonna 1945. Perustavan kokouksen yhteydessä jäseniksi liittyi 15 henkilöä. Työväentaloa alettiin suunnitella saman tien, ja se valmistui vuonna 1953. Suunnittelija oli arkkitehti Kalevi Väyrynen. Talosta tehtiin kaksikerroksinen: alakerta kivestä ja toinen, ”juhlakerros” rankorakenteisena. Talon pinta-ala on 696 neliömetriä, ja siihen kuuluu juhlasali, jossa näyttämö ja parveke, lisäksi on kahvio sekä talonmiehen asunto. Talon nimeämiseksi järjestettiin nimikilpailu, jonka voittaja julistettiin keväällä 1953 vietetyissä avajaisissa. Vuonna 1964 talo maalattiin ulkoa talkoilla, vuonna 1987 talon korjausta varten taas saatiin rahaa opetusministeriöltä. Vuokralla talossa on ollut muun muassa Varkauden kaupunki ja eläkeläisjärjestöjä. 2010-luvulla Huvipirtillä on pidetty Varkauden Tarmo ry:n pöytätennisjaoston harjoituksia. Talo on ilmeisesti edelleen Könönpellon sosialidemokraattisen työväenyhdistyksen omistuksessa.

## Lähteet
Agricolaliike

**Agricolaliike** on Helsingissä kokoontuva, nuorille aikuisille suunnattu, Helsingin tuomiokirkkoseurakunnan, Helsingin seurakuntayhtymän, Tuomasmessun ja Helsinkimission verkosto. Agricolaliike alkoi vuonna 2009 hankkeena, jonka tarkoitus oli kehittää helsinkiläisiin nuoriin aikuisiin vetoavaa toimintaa. Liikkeen aloitti Teemu Laajasalo ja hänen jälkeensä liikettä on johtanut Henrik Wikström. Agricolaliike toimii Helsingin Punavuoressa, Mikael Agricolan kirkossa. Liikkeen johtaja Wikström on arvostellut evankelis-luterilaista kirkkoa syvien hengellisten kysymysten unohtamisesta.

## Agricolamessu
Agricolamessua vietetään Mikael Agricolan kirkossa, minkä lisäksi messua on vietetty myös muissa pääkaupunkiseudun kirkoissa. Agricolamessun tunnelmassa käytetään elokuvan ja konsertin elementtejä ja livebändiä. Musiikissa on vaikutteita australialaisen Hillsong Church -kirkon musiikista. Messun keskeinen osa on Raamatussa ja julistuksessa. Teemu Laajasalon mukaan Agricolaliike on tavoittanut erityisesti 20–40-vuotiaita nuoria aikuisia.

## Katso myös
* Uskonto Helsingissä
* Helsingin seurakuntayhtymä

## Lähteet
*  

### Viitteet
Joe Worrall

**Joseph Adrian "Joe" Worrall** (s. 10. tammikuuta 1997) on englantilainen jalkapalloilija, pelipaikaltaan keskuspuolustaja. Hän on pituudeltaan 190-senttimetrinen. Hän edustaa Englannin Valioliigassa pelaavaa Burnleyä.

Worrall pelasi Nottingham Forestin junioreissa ja nousi Englannin mestaruussarjassa pelanneeseen edustusjoukkueeseen lokakuussa 2016. Hän pelasi lainalla Englannin kakkosliigaa Dagenham & Redbridgen joukkueessa tammi-huhtikuussa 2016 ja Skotlannin Valioliigaa Rangersin joukkueessa kaudella 2018–2019. Rangers-pestinsä aikana hän pelasi 22 valioliigaottelua ja neljä Eurooppa-liigan ottelua ja teki Skotlannin cupin neljässä ottelussaan yhden maalin, puolivälierässä Aberdeenia vastaan. Hän pelasi Englannin mestaruussarjassa viiden kauden aikana 168 ottelua ja teki niissä kolme maalia. Hän pelasi Nottinghamin kaikki kolme ottelua kevään 2022 nousukarsinnassa, jonka tuloksena joukkue nousi Valioliigaan. Worrall toimi kaudella 2022–2023 Valioliigassa Nottingham Forestin kapteenina ja pelasi 30 liigaottelua, joissa hän teki yhden maalin, maaliskuussa vierasottelussa Tottenhamia vastaan. Hän pelasi neljä ottelua liigacupissa, jossa Nottingham ylsi välieriin. Kaudella 2023–2024 hän pelasi helmikuun alkuun mennessä vain seitsemässä liigaottelussa. Hän pelasi loppukauden lainasopimuksella Besiktasissa, jossa teki yhden maalin pelaamissaan kuudessa Turkin Superliigan ottelussa. Hän siirtyi Mestaruussarjan Burnleyyn 5,9 miljoonan euron siirtosummalla elokuussa 2024. Kuukautta myöhemmin hän mursi jalkansa. Hän pelasi kauden aikana yhdeksässä sarjaottelussa.

Worrall pelasi Englannin alle 20-vuotiaiden maajoukkueessa neljä ja alle 21-vuotiaiden maajoukkueessa kolme ottelua.

## Lähteet
Kamal al-Din al-Farisi

**Kamal al-Din Hasan ibn Ali ibn Hasan al-Farisi**  (k. 1218/1320) oli persialainen tiedemies, jonka tärkeimmät ansiot liittyvät optiikkaan ja lukuteoriaan. Farisi oli astronomi ja matemaatikko Qutb al-Din al-Shirazin (k. 1311) oppilas, joka puolestaan oli Nasir al-Din Tusin oppilas. Optiikassa al-Farisi oli Iranin keskiajan tärkein hahmo. 

Al-Farisin tunnetuin saavutus oli sateenkaarta koskevat tutkimukset, jotka hän esitti samaan aikaan eurooppalaisen Teodorik Freibergilaisen (k. 1310) kanssa. Hän käytti ilmiön aikaansaamiseen valon heijastumista vesipisarasta pimeässä huoneessa ja esitti joukon sateenkaarta koskevia havaintoja. Hän tutki myös kuvien muodostumista silmässä jatkaen alan tärkeimmän auktoriteetin al-Haithamin (k. 1040) tutkimuksia.

Al-Farisin toiminta ei enää ajoittunut islamilaisen maailman tieteiden kulta-aikaan, jonka aktiivisin vaihe oli kääntynyt laskuun jo 1100-luvulla.  

## Teokset
Al-Farisi kirjoitti al-Haythamin teoksen *Kitab al-manazir* pohjalta kriittisen ja uudistetun optiikan esityksen nimeltä *Kitab tanqih al-manazir.*

## Katso myös

* Tiede keskiajan islamilaisessa maailmassa

## Lähteet

* 
* 
* 

### Viitteet
Richard Lindgren

**Toivo Richard Lindgren** (21. kesäkuuta 1902 Helsinki – 15. joulukuuta 1967 Helsinki) oli suomalainen yrittäjä ja yritysjohtaja, joka sai kauppaneuvoksen arvonimen.

Lindgrenin vanhemmat olivat kondiittori Gustaf Lindgren ja Agnes Eklund ja puoliso vuodesta 1941 Hjördis Limon. Lindgren kävi kuusi luokkaa Svenska reallyceumia 1913–1919 ja suoritti tutkinnon Högre Svenska Handelsläroverketissä 1921. Opintomatkoja hän teki useisiin eri maihin Euroopassa. Lindgren oli A. Ahlströmin ja Pohjoismaiden yhdyspankin palveluksessa, Oy Starckjohann & Co. Ab:n konttoristi Viipurissa, Suomen Höyrylaiva -yhtiön palveluksessa, Oy Cronvall Ab:n haaraliikkeen johtaja Viipurissa ja Oy Masalin & Co Ab:n, vuodesta 1937 Oy Masalin ja Kumpp ja vuodesta 1960 Mako, osakas ja toimitusjohtaja vuodesta 1931, johtokunnan puheenjohtaja vuodesta 1934 ja omistaja vuodesta 1938. 

Lindgren oli myös Kirjapaino Oy Valon toimitusjohtaja vuodesta 1936, Keravan Pumppu- ja Armatuuritehdas -yhtiön toimitusjohtaja ja johtokunnan jäsen 1937–1939, Oy Veljekset Kulmala Ab:n toimitusjohtaja ja johtokunnan puheenjohtaja vuodesta 1952 ja Heteka Oy:n toimitusjohtaja ja johtokunnan puheenjohtaja vuodesta 1956. Lindgrenillä oli lisäksi useita luottamustehtäviä. Hänet tunnettiin myös henkilökohtaisesta työstään palokalustojen kehittämisessä. Hän muun muassa rakensi Suomen ensimmäisen vaahtosammutuslaitteen ja vaahtosammutuspaloauton. Kauppaneuvoksen arvonimen Lindgren sai 1948.
## Lähteet
Siloatsalea

**Siloatsalea** (*Rhododendron arborescens*) on alppiruusujen (*Rhododendron*) sukuun kuuluva kasvilaji, jota käytetään koristekasvina.

Siloatsalea on pystykasvuinen ja harvaoksainen kausivihanta pensas, joka kasvaa tavallisesti noin 2,5–3,5 metriä korkeaksi, joskus jopa kuusi metriä korkeaksi. Sen lehdet ovat noin 2,5–8 cm pitkiä, tummanvihreitä, sileitä ja muodoltaan soikeita tai vastapuikeita. Lehtien alapinnat ovat yläpintoja vaaleampia. Syksyisin lehdet muuttuvat punaisiksi tai purppuranvärisiksi. Kukat sijaitsevat kolmen–kuuden kukan ryhminä ja ovat halkaisijaltaan noin 5 cm, muodoltaan suppilomaisia, tahmeakarvaisia ja tuoksuvia. Väriltään kukat ovat valkoisia tai joskus haaleanvaaleanpunaisia. Emien vartalot ja heteet ovat punaisia. Siloatsalea kukkii lehtien puhkeamisen jälkeen toukokuun lopulta heinäkuulle. Hedelmät ovat kapeita, munanmuotoisia kotia, jotka ovat enintään 2 cm pitkiä.

Siloatsalea kasvaa luonnossa alkuperäisenä Yhdysvalloissa Appalakkien ympäristössä Pennsylvanian eteläosista ja Kentuckyn itäosista Georgiaan ja Alabamaan. Lajia tavataan virtavesien varsilla sekä metsäisillä rinteillä. Joskus lajia tavataan soiden laitamilta sekä soistuneista metsistä.

Kasvatettuna siloatsalea kasvaa parhaiten happamassa, hiekkaisessa ja hyvin vettä läpäisevässä maaperässä puolivarjossa. Maaperän olisi hyvä olla tasaisesti kostea, mutta sen tulee kuitenkin läpäistä vettä, ettei vesi jää paikalle seisomaan. Kasvin ympärille levitetty kuorikate hyödyttää kasvin juuristoa. Kukkineet kukat kannattaa myös poistaa mahdollisimman pian kukinnan jälkeen.

## Lähteet
* Missouri Botanical Garden: ''Rhododendron arborescens'' 
### Viitteet

## Aiheesta muualla
* Laji.fi: Siloatsalea (''Rhododendron arborescens'')
* Mustila Arboretum: Siloatsalea (''Rhododendron arborescens'') 
* Trees and Shrubs Online: ''Rhododendron arborescens'' 
* JSTOR Global Plants: ''Rhododendron arborescens'' 
* Integrated Taxonomic Information System (ITIS): ''Rhododendron arborescens'' 
* Global Biodiversity Information Facility (GBIF): ''Rhododendron arborescens''
Jusa

**Jusa** on suomalainen miehen etunimi. Se on alun perin puhuttelumuoto Johanneksesta sekä sen muunnelmista Juhasta, Juhanasta, Juhanista, Jukasta ja Jussista.

Jusa on annettu ensimmäisen kerran viralliseksi etunimeksi vuonna 1959. Nimi alkoi yleistyä 1970–1980-luvuilla. Elokuuhun 2022 mennessä Digi- ja väestötietoviraston etunimitilastoon on kirjattu noin 210 tämännimistä miestä.

Jusalla ei ole nimipäivää almanakassa.

## Tunnettuja Jusia
* Jusa Impiö (s. 1991), jalkapallomaalivahti
* Jusa Peltoniemi (s. 1973), kirjailija

## Lähteet

## Aiheesta muualla
* Etunimien taivutus: Jusa (Kotimaisten kielten keskuksen verkkojulkaisu)
Ralph Street

**Ralph Street** (s. 1990 Lontoo) on brittiläinen suunnistaja. MM-kilpailuissa Street saavutti hopeaa sprinttiviestissä Tanskan MM-kilpailuissa 2022. Samoissa MM-kilpailuissa hän sijoittui henkilökohtaisessa sprintissä kuudenneksi. EM-kilpailuissa hänen paras saavutuksensa henkilökohtaisilla matkoilla on keskimatkan 23. sija vuodelta 2014. Suunnistuksen maailmancupin osakilpailuissa Street on sijoittunut parhaimmillaan kolmanneksi Baselin sprintissä vuonna 2019. Juniorien MM-kilpailuissa hän on sijoittunut parhaimmillaan seitsemänneksi keskimatkalla vuonna 2010.

## Lähteet
Wille Lilja

**Wille Lilja** (28. maaliskuuta 1880 Ruovesi – 27. kesäkuuta 1952) oli suomalainen kauppias, yrittäjä ja yritysjohtaja, joka sai kauppaneuvoksen arvonimen.

Liljan puoliso oli Alma Kauttu. Lilja kävi kansakoulun 1890–1894. Hän oli Antti Toikkosen liikkeen kauppa-apulainen Kurussa 1895–1899, Hjalmar Sundvallin liikkeen kauppa-apulainen Tampereella 1899–1902 ja Ruoveden sivuliikkeen kaupanhoitaja 1902–1905, kauppias Oriveden Korkeakoskella 1905–1908, Korkeakosken Osuuskaupan liikkeenhoitaja 1908–1911, Hirsilän Kenkätehdas -yhtiön isännöitsijä 1911–1921, J. W. Suomisen Nahkatehdas Oy:n, Ab P. G. Holm Oy:n nauhatehtaan ja Pirkanmaan Nahka Oy:n pääedustaja Helsingissä 1921–1946 ja Oriveden Kenkätehtaan ja Kaupan, sittemmin Oriveden Kenkätehdas Oy, perustajaosakas 1918, johtokunnan puheenjohtaja vuodesta 1931 ja pääosakas vuodesta 1932. Lilja oli myös tilanomistaja Orivedellä 1918–1926, Oriveden Sähkö -yhtiön perustajia ja johtokunnan jäsen 1918–1921 sekä Oriveden kunnanvaltuuston jäsen  1919–1921. Kansanavun paikallisjohtajana hän toimi 1943–1945. Kansanavulle ja muihin kohteisiin Lilja lahjoitti huomattavia summia. Hän sai kauppaneuvoksen arvonimen 1948.

## Lähteet
Scott McKenna

**Scott Fraser McKenna** (s. 12. marraskuuta 1996 Kirriemuir) on skotlantilainen jalkapalloilija, pelipaikaltaan keskuspuolustaja. Hän on pituudeltaan 189-senttimetrinen. Hän edustaa Kroatian liigassa pelaavaa Dinamo Zagrebia.

McKenna pelasi Aberdeenin junioreissa ja nousi Skotlannin Valioliigassa pelanneeseen edustusjoukkueeseen alkuvuonna 2016. Hän pelasi lainalla Skotlannin alemmilla sarjatasoilla Ayr Unitedissa helmi-toukokuussa 2015, Alloa Athleticissa tammikuussa 2016 ja uudelleen Ayr Unitedissa marraskuusta 2016 kauden 2016–2017 loppuun. Hän on pelannut Skotlannissa 91 valioliigaottelua ja tehnyt niissä kuusi maalia.

McKenna siirtyi syyskuussa 2020 Englannin mestaruussarjassa pelanneeseen Nottingham Forestiin. Hän pelasi kahden kauden aikana 69 mestaruussarjaottelua ja teki niissä kolme maalia. Hän pelasi Nottinghamin kaikki kolme ottelua kevään 2022 nousukarsinnassa, jonka tuloksena joukkue nousi Valioliigaan. McKenna pelasi kaudella 2022–2023 Valioliigassa 20 ottelua, joissa hän oli 19 kertaa avauskokoonpanossa. Kaksi loukkaantumista pilasi hänen loppukauttaan. Kaudella 2023–2024 hän pelasi viisi valioliigaottelua. Tammikuussa hän siirtyi kauden loppuun kestävälle lainalle tanskalaiseen FC Kööpenhaminaan, jossa hän pelasi 13 superliigaottelua ja kaksi Mestarien liigan ottelua. Kaudella 2024–2025 McKenna edusti espanjalaista Las Palmasia ja pelasi 29 La Ligan ottelua, joista 28 ottelua avauskokoonpanossa. Hän siirtyi heinäkuussa 2025 kroatialaisseura Dinamo Zagrebiin.

McKenna pelasi Skotlannin alle 19- ja alle 21-vuotiaiden maajoukkueissa. Hän pelasi Skotlannin A-maajoukkueessa ensimmäisen kerran maaliskuussa 2018 ystävyysotteluissa Costa Ricaa ja Unkaria vastaan. Kesällä 2021 pelatuissa Euroopan-mestaruuskilpailuissa hän tuli viimeisessä alkulohko-ottelussa Kroatiaa vastaan 33. minuutilla vaihdosta kentälle loukkaantuneen Grant Hanleyn tilalle ja sai ensimmäisessä tilanteessaan varoituksen. EM-kilpailuissa 2024 hän tuli kahdessa ottelussa vaihdosta kentälle ja pelasi kolmannessa täydet minuutit. McKenna on pelannut elokuun 2025 loppuun mennessä 42 A-maaottelua, joissa hän on ollut 28 kertaa avauskokoonpanossa. Hän teki toistaiseksi ainoan maaottelumaalinsa kesäkuussa 2022 Kansojen liigan ottelussa Armeniaa vastaan.

## Lähteet
Uusi Verso

**Uusi Verso** on Tampereella toimiva evankelis-luterilaisen seurakuntayhtymän nuorille aikuisille suunnattu jumalanpalvelusyhteisö. Uusi Verso on perustettu vuonna 2005 ja painottaa toiminnassaan yhteisöllisyyttä ja yhdessä tekemistä. Uusi Verso järjestää *Varikkomessua* Pispalan kirkossa, joka kokoaa joka toinen sunnuntai tilaisuuksiinsa noin 200 ihmistä. Uusi Verso järjestää myös *Telakkamessua* Hervannan kirkossa. Uuden Verson ja *Varikko-yhteisön* johtavana pastorina toimii Ralf-Eerik Friman. Aikaisemmin johtajana on toiminut Timo Pöyhönen.

Maahanmuuttovirasto aikoi marraskuussa 2023 palauttaa Irakiin turvapaikanhakijan, joka on kääntynyt kristinuskoon ja osallistunut aktiivisesti yhteisön toimintaan. Yli sata yhteisön jäsentä allekirjoitti vetoomuksen tukeakseen miestä. Korkein hallinto-oikeus keskeytti palautuksen 17. marraskuuta, mikä oli pastori Ralf-Eerik Frimanin mukaan suuri helpotus seurakunnalle.

## Katso myös
* Uskonto Tampereella
* Tampereen seurakuntayhtymä

## Lähteet
*  

### Viitteet

## Aiheesta muualla
* Uuden Verson kotisivut
Peter Brixtofte

**Peter Brixtofte** (11. joulukuuta 1949 Kööpenhamina – 8. marraskuuta 2016) oli tanskalainen poliitikko. Hän toimi Farumin pormestarina vuosina 1986–2002 lukuun ottamatta parin kuukauden jaksoa vuodenvaihteessa 1992–1993, jolloin hän oli Tanskan veroministeri. Kansankäräjillä hän istui vuosina 1973–1977, 1979–1981 sekä 1990–2005.

Brixtofte sai mainetta, kun hänen pormestariaikanaan Farumin kunta piti hyvää huolta muun muassa vanhusten ja opiskelijoiden palveluista, mutta laski silti jatkuvasti verotustaan. Tämä tehtiin myymällä kunnan kiinteistöjä ja vuokraamalla niitä sitten takaisin. Brixtoften puolue Venstre piti Farumia mallikuntana, mutta oppositio ja monet kuntalaiset arvostelivat toimintaa. Vuonna 2002 *[[B.T.]]*-sanomalehti paljasti kunnan johdon syyllistyneen useisiin väärinkäytöksiin kunnan raha-asioissa, minkä johdosta Brixtofte joutui vetäytymään pormestarin virasta ja hänet myös erotettiin puolueesta. Brixtofte perusti vuonna 2005 oman puolueen nimeltä Velfærdspartiet (Hyvinvointipuolue).
## Lähteet

## Aiheesta muualla
* ''Peter Brixtofte'' Tanskan kansankäräjien verkkosivuilla
Ferdinand Jacobsson

**Johan Viktor Ferdinand Jacobsson** (9. helmikuuta 1882 Turku – 3. huhtikuuta 1950 Nummela) oli suomalainen yrittäjä ja yritysjohtaja, joka sai kauppaneuvoksen arvonimen.

Jacobssonin vanhemmat olivat työmies Jolson Erland Jacobsson ja Susanna Catarina Jungell ja puoliso vuodesta 1908 Dagmar Helin. Jacobsson kävi kansakoulun ja oli insinööri A. M. Cronwallin apulainen 1895–1898, Turun Rautateollisuus -yhtiön varastonhoitaja, myyjä ja konttoristi 1898–1905, Axel Christiernsson -yhtiön konttoristi 1905–1907 ja matkaedustaja 1907–1911 sekä Machinery-yhtiön perustajia Frans Hallin, Arthur Lindebergin ja Ferdinand Tefken kanssa sekä yrityksen matkaedustaja ja konttoripäällikkö 1911–1931 ja vuodesta 1931 toimitusjohtaja, johtokunnan puheenjohtaja ja pääosakas. Hänellä oli myös useita luottamustehtäviä ja hän teki kaikessa hiljaisuudessa erittäin huomattavia lahjoituksia yleishyödyllisiin tarkoituksiin, samoin kuin tuki lahjakkaita, vähävaraisia opiskelijoita. Kauppaneuvoksen arvonimen Jacobsson sai 1948. 

## Lähteet
Honshunkuusi

**Honshunkuusi** (*Picea maximowiczii*) on mäntykasvien (Pinaceae) heimoon, kuusien (*Picea*) sukuun kuuluva kasvilaji. Se on yksikotinen, ainavihanta puu, joka kasvaa korkeimmillaan noin 30 metriä korkeaksi. Rinnankorkeusläpimitaltaan puu voi kasvaa metrinpaksuiseksi. Kaarna on vaaleanharmahtavanruskeaa. Neulaset ovat suoria, nelikulmaisia, teräväkärkisiä, syvänvihreitä, 1–2 cm pitkiä ja noin 1 mm paksuja. Honshunkuusi kukkii toukokuussa. Hedekävyt ovat lieriömäisiä ja vaaleanruskeita. Emikävyt ovat 4–7 cm pitkiä ja halkaisijaltaan 1,5–2 cm. Emikävyt kypsyvät lokakuussa ja muuttuvat kypsyessään ruskeiksi. Siemenet ovat harmaanruskeita, noin 4 mm pitkiä ja 2 mm leveitä. Siementen lenninsiivet ovat vaaleanruskeita, muodoltaan vastapuikeita, 6–8 mm pitkiä ja 3–4 mm leveitä.

Honshunkuusi kasvaa luontaisena Japanissa Honshūn saaren keskiosissa. Laji kasvaa 1100–2000 metrin korkeudella merenpinnasta Chichibun ja Yatsugataken vuoristoissa sekä Senjogatake-vuorella. Lajin on raportoitu kasvavan myös Fuji-vuoren rinteiden metsissä.

## Lähteet
* The Gymnosperm Database: ''Picea maximowiczii'' 
### Viitteet

## Aiheesta muualla
* Kassu – Kasvien suomenkieliset nimet: Honshunkuusi (''Picea maximowiczii'')
* UniProt: Taxonomy – ''Picea maximowiczii''
* Trees and Shrubs Online: ''Picea maximowiczii'' 
* Global Biodiversity Information Facility (GBIF): ''Picea maximowiczii''
Myint Swe

**Myint Swe** (, ; 24. toukokuuta 1951 – 7. elokuuta 2025) oli burmalainen kenraaliluutnantti ja poliitikko, joka oli 2021–2025 maansa virkaatekevänä presidenttinä.. Hän oli vuodesta 2012 armeijan nimittämä varapresidentti. Hän nousi presidentiksi, kun armeija syrjäytti hänen edeltäjänsä ja vangitsi siviilihallinnon johtajat. Heti virkaan astuttuaan Myint Swe luovutti päätösvallan maan korkeimmalle sotilasviranomaiselle Min Aung Hlaingille. Vuonna 2008 vahvistetun perustuslain mukaan presidentti voi tehdä näin, kun maassa vallitsee hätätila. 

Jo ennen varapresidenttiyttään Myint Swe oli läheisissä suhteissa armeijan kanssa ja sotilasjunttaa johtaneen Than Shwen läheisenä liittolaisena lähellä politiikan huippua. Hän oli Yangonin alueellinen sotilasjohtaja vuosien ajan. Sahramivallankumouksen aikana 2007 Myint Swe oli tukahduttamassa kapinaa Yangonissa.

Myint Swe jäi heinäkuussa 2024 sairauslomalle, ja juntan johtaja Min Aung Hlaing otti hoitaakseen hänen tehtävänsä. Myint Swe kuoli elokuussa 2025 sairaalassa Naypyidaw’ssa. Juntan mukaan hän kuoli neurodegeneratiivisiin sairauksiin ja niihin liittyviin neurologisiin oireisiin.

## Lähteet
Hopeseurakunta

**Hopeseurakunta** (**Turun vapaaseurakunta**) on Turussa toimiva vapaaseurakunta. Seurakunta toimii Turun keskustassa, Läntisellä Pitkäkadulla ja on perustettu vuonna 1889. Seurakunnan johtava pastori on Teemu Sormunen. Seurakunnalla on noin 500 jäsentä.

## Historia
Vapaakirkollinen toiminta alkoi Turussa 1870-luvulla ja seurakunnan rukoushuone rakennettiin vuonna 1883. Tämä toimi yhteisön kokoontumispaikkana aina huoneiston palamiseen vuonna 1891 asti. Turun vapaaseurakunta perustettiin 1889. Uusi kappeli rakennettiin vuonna 1891 kauppias Ulrik Palmun toimesta Eerikinkadun varteen Antintalon takapihalle. Seurakunnalla oli sekä ruotsin- että suomenkielistä kokoustoimintaa kunnes se jakaantui 1920-luvulla.

Vapaaseurakunnan nykyiset tilat Tuureporinkatu 10:ssä valmistuivat vuonna 1957. Vuonna 1979 Turun Vapaaseurakunnan työn tuloksena perustettiin Raisioon itsenäinen vapaaseurakunta. Vuonna 1991 seurakunnalla oli 670 jäsentä, joista varsinaisia aikuisjäseniä oli 420. Seurakunnan toiminta oli vilkasta koostuen esimerkiksi jumalanpalveluksista, rukouskokouksista, nuortentoiminnasta ja partiosta seurakunnan partiolippukunnan Turun Versojen kautta.

### Hopeseurakunta
Seurakunta on uudistanut toimintaansa 2010-luvulla ja on muun muassa vaihtanut nimeään *Hopeseurakunnaksi*. Turun seurakuntaa on luonnehdittu edelläkävijäksi vapaakirkollisuudessa ja seurakunnasssa muutos on nähty välttämättömyytenä. Turussa on myös perinteisesti haettu vaikutteita muista seurakunnista. Seurakunta järjesti vuoteen 2017 asti *Hopetapahtumaa*, jota on kuvatttu yhtenä Suomen parhaiten järjestetyistä kristillisistä tapahtumista.

## Katso myös
* Luettelo Suomen vapaaseurakunnista
* Vapaakirkollisuus Suomessa
* Suomen Vapaakirkko

## Lähteet
*  

### Viitteet
Aventignan

**Aventignan** (oksitaaniksi: *Aventinhan*) on kunta Lounais-Ranskassa Hautes-Pyrénées'n departementissa Occitanien alueella. Se sijaitsee Neste-joen varrella, noin 38 kilometriä Bagnères-de-Bigorren kaupungista itään.

Kunnan alueella sijaitsevat Gargasin luolat (*Grottes de Gargas*), josta on löydetty arviolta 27 000 vuotta vanhoja kädenjälkimaalauksia. Maalaukset ovat negatiiveja, ja niitä on yli 200 kappaletta. Luolat luokiteltiin historialliseksi monumentiksi vuonna 1910. 

## Lähteet

## Aiheesta muualla
Station Jokela

**Station Jokela** on tuusulalainen vuonna 2015 perustettu helluntaiseurakunta. Station-seurakunta toimii Tuusulan Jokelassa. Seurakunnan pastoreita ovat Heidi Roihuvuo, Juha Lehtonen ja Virpi Montonen. Stationin toiminnanjohtaja on Ilari Roihuvuo. Station-seurakunnalla on oma bändi *Station Sound*. 

Station Jokela lähettää tilaisuuksistaan suoria lähetyksiä muun muassa UskoTV-palvelun kautta.

## Historia
### Kahvila nuorten hyväksi
Seurakunnan toiminta sai alkunsa Jokelan koulusurmien jälkeen, kun Jokelassa asuvat halusivat tehdä hengellistä työtä nuorten hyväksi. Johtopäätöksenä päätettiin perustaa yhteiskristillinen nuorisokahvila, joka aloitti toimintansa vuonna 2008 Asemapäällikön talossa. Toimintaa olivat mahdollistamassa Tuusulan seurakunta, Järvenpään, Tuusulan ja Hyvinkään helluntaiseurakunnat sekä Järvenpään vapaaseurakunta Arkki. Stationista tuli Suomen Helluntaikirkon jäsenseurakunta vuonna 2019.

### Seurakunnan perustaminen
Station Jokela aloitti toimintansa maaliskuussa 2015. Station-seurakunnan myötä seurakunta aloitti *Station Sunnuntai* -jumalanpalvelukset, minkä lisäksi seurakunta on jatkanut nuorisokahviloiden järjestämistä. Seurakunnalla on myös muskaritoimintaa alle kouluikäisille lapsille. Stationin tilat on sisustettu rock-klubihenkisesti.

## Station Sound
Station-seurakunnan yhteydessä toimii Station Sound -musiikkikollektiivi. Station Sound julkaisi vuonna 2017 Henrik Sirelän tuottaman EP:n, jossa suosituimmiksi kappaleiksi nousivat *Mun Silmilläni* ja *Voittaja*.

## Katso myös
* Uskonto Uudellamaalla
* Helluntaiherätys Suomessa
* Tuusulan helluntaiseurakunta
* Tuusulan seurakunta

## Lähteet
*  

### Viitteet
Mamady Doumbouya

**Mamady Doumbouya** (s. 4. maaliskuuta 1980) on guinealainen sotilas, joka on toiminut maansa johdossa siitä alkaen, kun hän vuonna 2021 johti sotilasvallankaappausta, joka syrjäytti 83-vuotiaan Alpha Condén. Doumbouya sanoi, että vallankaappaus oli välttämätön, koska maassa oli niin paljon korruptiota, ihmisoikeusrikkomuksia ja huonoa taloudenpitoa. 

Monet Conden vastustajista olivat aluksi tyytyväisiä hänen syrjäyttämisestään, mutta Doumbouyan juntan suosio on ajan mittaan vähentynyt. Keväällä 2022 juntta esitteli suunnitelman, joka johtaisi siirtymiseen siviilihallintoon 36 kuukauden kuluessa. Oppositio vastusti sitä. Kesäkuun alussa Conakryssä oli polttoaineiden hinnannousua vastustavia mielenosoituksia, jotka johtivat levottomuuksiin, joissa turvallisuusjoukot ampuivat yhden mielenosoittajan. Heinäkuussa ECOWAS ilmoitti suostutelleensa nykyhallinnon lyhentämään siirtymäajan kahteen vuoteen.

## Lähteet

## Aiheesta muualla
* Hall on infamy: Mamady Doumbouya *The Internationalist* 7.1.2022
Isabelle Galmiche

**Isabelle Galmiche** (s. 19. marraskuuta 1971) on ranskalainen kartanlukija. Hän on vuodesta 1995 alkaen osallistunut yli 200 rallikilpailuun lähinnä Ranskan kansallisissa sarjoissa. Vuodesta 2011 hän on ollut Sébastien Loebin varakartanlukija ja toiminut testeissä Daniel Elenan korvaajana. Hän on ollut myös Loebin etuauton kartanlukijana. Kun Loeb palasi kaudeksi 2022 rallin MM-sarjaan M-Sportille osa-aikaisella sopimuksella, Galmichesta tuli hänen kartanlukijansa.

Galmiche voitti Loebin kanssa Monte Carlo -rallin 2022. Hänestä tuli ensimmäinen rallin MM-sarjan osakilpailun voittanut nainen sitten vuoden 1997, jolloin Fabrizia Pons voitti niin ikään Monte Carlossa Piero Liattin kartanlukijana.

## Ralliura
Galmiche osallistui ensimmäiseen ralliinsa vuonna 1995 ja on sen jälkeen osallistunut yli 200 ralliin lähinnä Ranskan kansallisissa sarjoissa. Hän tutustui Sébastien Loebiin 1990-luvun lopulla heidän kilpaillessaan Citroënin järjestämissä rallisarjoissa Ranskassa.

Rallin MM-sarjan kilpailuihin Galmiche osallistui harvakseltaan vuosina 2007–2017. Osan kaudesta 2013 hän oli Quentin Gilbertin kartanlukijana WRC3-sarjassa. Ensimmäisen kerran Galmiche osallistui MM-osakilpailuun WRC-autolla Jean-Michel Raoux’n parina Saksan rallissa 2017.

Galmichesta tuli vuonna 2011 Loebin varakartanlukija, ja hän korvasi ajoittain Daniel Elenan testeissä. Loebin siirryttyä Hyundaille kaudeksi 2019 Galmiche oli hänen kartanlukijanaan yksityistesteissä. Lisäksi hän on ollut kartanlukijana Loebin etuautossa. Elenan päätettyä uransa vuoden 2021 lopussa Galmichesta tuli Loebin uusi kartanlukija, kun hän teki kaudeksi 2022 paluun rallin MM-sarjaan M-Sportin osa-aikaisena kuljettajana. Galmiche ja Loeb voittivat heti kauden ensimmäisen rallin Monte Carlossa, jolloin Galmichesta tuli ensimmäinen MM-osakilpailun voittanut nainen sitten Fabrizia Ponsin, joka voitti Monte Carlossa Piero Liattin kartanlukijana vuonna 1997.

## Yksityiselämä
Galmiche on kotoisin Ternuaysta, ja hän on kuusilapsisen perheen viides lapsi. Ammatiltaan Galmiche on matematiikan opettaja ammattikoulussa Bethoncourtissa, jossa hän on työskennellyt vuodesta 1997.

## Rallin MM-sarjan tulokset
()

### WRC3-tulokset

## Lähteet
Allwinner

**Allwinner Technology** on kiinalainen puolijohdeteollisuuden yritys. Yrityksellä ei ole omia tuotantolaitoksia () vaan se suunnittelee järjestelmäpiirejä ja analogisia mikropiirejä. Yritys on perustettu vuonna 2007.

Yritys on kärkikolmikossa taulutietokoneisiin toimitettavissa piireissä Rockchipin ja MediaTekin kanssa.
Vuonna 2012 yrityksen arvioitiin toimitukset taulutietokoneisiin suuremmaksi kuin Intelin ja Qualcommin yhteensä kyseisenä vuonna. Merkittävä vaikutus suosioon on kysyntä halvemman hintaluokan laitteille.

Yrityksellä on 742 työntekijää ja liikevaihto on kaksi miljardia dollaria.

## Lähteet
Edmund Borowski

**Edmund Borowski** (23. tammikuuta 1945 – 22. elokuuta 2022) oli puolalainen pikajuoksija ja Euroopan mestari.

Borowski voitti 4×400 metrin viestissä Euroopan mestaruuden Budapestissa 1966. Sisäratojen Euroopan-mestaruuskilpailuissa hän saavutti viestihopeaa Prahassa 1967, Madridissa 1968 ja Wienissä 1970. Borowski kuoli 77-vuotiaana 22. elokuuta 2022. Hän oli sairastanut syöpää.

## Lähteet
* 

### Viitteet
Bojarka

**Bojarka** (; ) on kaupunki Ukrainan Kiovan alueen Fastivin piirissä. Bojarka sijaitsee vain 22 kilometriä pääkaupunki Kiovan keskustasta lounaaseen eli käytännössä se on suurkaupunki Kiovan lounainen esikaupunki. Kaupungin kautta kulkee Kiovasta lounaaseen lähtevä, Fastivissa haarautuva tärkeä rautatielinja. Eurooppatie  kulkee kaupungin itäpuolelta.  

Ukrainan tilastokeskus arvioi kaupungin väkiluvuksi 35&nbsp;312 asukasta vuoden 2021 alussa. Vuonna 2001 Bojarkan väkiluku oli 35&nbsp;968; asukkaat olivat etniseltä taustaltaan enimmäkseen ukrainalaisia (65 %) ja venäläisiä (20 %), ja lisäksi siellä oli valkovenäläisiä, armenialaisia, juutalaisia, azerbaizanilaisia, puolalaisia ja bulgaarialaisia. 

Nykyisen Bojarkan seutu oli asuttua jo muinaisina aikoina. Skyyttien aikakaudelle (700–600-luvuille eaa.) sijoittuvan asuinpaikan jäänteitä on löydetty kaupungin alueelta. Kiovan Rusin aikana seudulla sijaitsi Budajivkaksi nimetty slaaviasutus. Kirjallisia mainintoja kylästä 1500-luvulta. 

1860-luvulla rakennettiin Kiovan ja Fastivin välinen rautatieyhteys, joka kulki kylän lähistötä; radan varteen rakennettiin rautatieasema. Näihin aikoihin seudulle rakennettiin maaseutuhuviloita.  Seudusta tuli taiteilijoiden ja kirjailijoiden suosioon. Heidän joukossaan oli säveltäjä Mykola Lysenko ja kirjailija Šolom Aleichem. Aleichemin teoksen *Tewje, maitomies* tapahtumapaikka on kuvitteellinen Bojberikin huvila-asutus, joka pohjautuu Bojarkaan. Teoksen tunnetuin jatkosovitus lienee musikaali *[[Viulunsoittaja katolla]]*. 1880-luvulta lähtien seutu tuli tunnetuksi hengitystiesairaille ihmisille tervellisestä ilmastostaan.

Vuosina 1923–1927 Bojarka-Budaivka sai kaupunkityyppisen taajaman aseman, keskuksenaan Budajiv (Будаїв). Vuodesta 1956 paikkakunnalla on ollut piirin alaisen kaupungin asema; tällöin Bojarka, Budajivka ja Nova Tarasivka liitettiin yhteen. Bojarka on Ukrainan heinäkuun 2020 aluehallintouudistuksen jälkeen kuulunut Fastivin piiriin. Tätä ennen se oli osa Kiova-Svjatošynskyin piiriä. 

Kaupungissa on paikallismuseo.


Де ля Фліз Боярка 652.jpg|Näkemys Bojarkasta vuonna 1854.
Боярка.jpg|Bojarkan rautatieasema.
Боярка. Лесничество.jpg|Esimerkki kaupungin vanhemmasta huvila-asutusvaiheen asuintalosta.
Городище Боярка.jpg|Ortodoksinen Mikaelin kirkko.


## Lähteet

## Aiheesta muualla
Denmanin jäätikkö

**Denmanin jäätikkö** on Itä-Etelämantereella sijaitseva, 20 kilometriä leveä jäätikkö. Denmanin jäätikön pinta-ala on 24 000 neliökilometriä. Shackletonin jäähylly sijaitsee alueella.

Vuonna 2019 havaittiin, että Denmanin jäätiköllä sijaitsee 3,5 kilometriä merenpinnan alapuolelle ulottuva eli syvin maalla sijaitseva kanjoni. Kanjoni on täynnä hitaasti virtaavaa jäätä, joka estää kanjonia ja merivettä kohtaamasta. Sen pohjamuodot kuitenkin herkistävät jäätikköä sulamiselle ja romahtamiselle: jäätikkö on vetäytynyt vuosien 1996–2018 aikana viisi kilometriä, ja sen länsipuolella oleva kallistus saattaa tehdä vetäytymisen nopeammaksi. Vetäytymisen myötä kanjoniin tulvisi lämmintä merivettä, joka sulattaisi jäätikköä. Jäätikön itäpuolella vetäytymistä estää sen alla sijaitseva kivinen harjanne. Denmanin jäätikön sulamisvedet nostaisivat maapallon merenpintaa 1,5 metriä.

## Lähteet
Anderson Silva (karateka)

**Anderson da Silva** on brasilialainen karateka. Hän saavutti Kyokushinissa All American Openissa pronssia ja brasilian mestaruuskilpailuissa hopeaa.

## Kilpaura
Silva saavutti All American Openissa käydyn yhdysvaltain mestaruudesta käydyssä turnauksessa pronssia. Seuraavina vuosina hän sijoittui samassa turnauksessa seitsemänneksi vuonna 2006 ja kahdeksanneksi 2007. Silva eteni toista kertaa mitalikamppailuun 2008, mutta hävisi All American Openin pronssimitalin Eduardo Tanakalle. Samana vuonna Silva saavutti hopeaa Brasilian mestaruuskilpailuissa hävittyään loppuottelussa Diogo Silvalle.

Silva oli vielä mukana vuoden 2009 maailmanmestaruuskilpailuissa, jossa hän sijoittui kuudenneksi superraskaassasarjassa.

## Lähteet
James Marshall

**James Marshall** (s. 2. tammikuuta 1967 New York, Yhdysvallat) on yhdysvaltalainen näyttelijä. Hän tuli tunnetuksi James Hurleyn roolista vuonna 1990 televisiosarjassa ''Twin Peaks''. Marshallin merkittävimpiin elokuvatöihin kuuluvat Rob Reinerin ohjaama vuoden 1992 oikeussalidraama ''Kunnian miehiä'', sekä vuoden 2001 kauhuelokuva *[[Down – kuoleman hissi]]* jossa hänen vastanäyttelijänään toimi Naomi Watts.

## Valikoitu filmografia

### Elokuvat

* *[[Cadence]]* (1990)
* ''Gladiator'' (1992)
* ''Twin Peaks – tuli kulje kanssani'' (1992)
* ''Kunnian miehiä'' (1992)
* *[[Down – kuoleman hissi]]* (2001)

### Televisiosarjat

* ''Twin Peaks'' (1990–1991)
* ''Twin Peaks: The Return'' (2017)

## Lähteet
Jari Cavernelis

**Jari Cavernelis** ent. **Alasmäki** on suomalainen pesäpallon pelinjohtaja. Kaudet 1998 ja 1999 Cavernelis toimi Miesten Superpesiksessä Oulun Lipon pelinjohtajana. Kaudella 1998 Lippo saavutti SM-kultaa, Cavernelis valittiin Miesten Superpesiksen Vuoden pelinjohtajaksi ja hän toimi pelinjohtajana Itä-Länsi-ottelussa. Kauden 2002 Cavernelis toimi Koskenkorvan Urheilijoiden pelinjohtajana. Naisten Superpesiksen kaudeksi 2022 Cavernelis tuli Manse PP:n pelijohtajajaksi.

## Lähteet